ྭ ར ཀ ཧྞ ཙ རྻ བ ཛྲ སྱཱ ཤ ཡ སྠི ཏི ཙ ཀྲ ས མྦ
ར སྱ མ ཎྜ ལ བི དྷི ཤོ དྷ ན ནཻ རཱ ཉྫ ན མ ཧཱ སུ ཁཱ
མྲྀ ཏ མ ཧཱ ན དཱི ནཱ མ བི ཧ ར ཏི སྨ།།
༄༅། གྲུབ་དབང་ནག་པོ་སྤྱོད་པའི་རྡོ་རྗེའི་བཞེད་སྲོལ་འཁོར་ལོ་བདེ་མཆོག་གི་
དཀྱིལ་ཆོག་དག་བྱེད་ནཻ་རཱཉྫ་ན་བདེ་ཆེན་འཆི་མེད་
ཀླུང་ཆེན་ཞེས་བྱ་བ་བཞུགས་སོ། །
༄༅། །ན་མོ་གུ་རུ་རཏྣ་ཤྲཱི་ཝཱ་ན། ཉིན་བྱེད་དུས་མཚན་འཇིགས་བྱེད་ཞབས་ཀྱིས་མནན། །བཞད་པའི་ང་རོས་ས་གསུམ་གཡོ་བར་བྱེད། །དྲག་ཤུལ་སྒྲ་ཡིས་བདུད་ཀྱི་ཀླད་འགེམས་པའི། །དཔལ་ཆེན་ཧེ་རུ་ཀ་ལ་གུས་པས་འདུད། །དུས་གསུམ་རྒྱལ་བ་ཀུན་གྱི་བསྒྲོད་གཅིག་ལམ། །རྣལ་འབྱོར་གསང་མཐའི་སྨིན་གྲོལ་ཟབ་མོའི་དོན། །ཚུལ་བཞིན་རྟོགས་ནས་ལེགས་པར་འདོམས་མཛད་པའི། །འདྲེན་མཆོག་བཟང་པོའི་ཞབས་ལ་ཕྱག་བྱས་ནས། །བདེ་མཆོག་གྲུབ་ཆེན་སྤྱོད་པའི་རྡོ་རྗེ་ཡིས། །རྩ་རྒྱུད་ཉུང་ངུ་ལེའུ་ང་གཅིག་དང་། །བཤད་རྒྱུད་རྡོ་རྗེ་མཁའ་འགྲོ་ཧེ་རུ་ཀ །མངོན་བྱུང་རྣམས་ལ་བརྟེན་ནས་མཛད་པ་ནི། །སྦྱིན་བྱ་རྣམ་བཞི་སྦྱིན་བྱེད་ཆོ་གའི་གཞུང་། །བློ་ལྡན་མཆོག་ལ་སྤེལ་བར་བྱ་ཕྱིར་དུ། །ཚིག་ཉུང་དོན་ཟབ་གོ་བདེ་ཟློས་སྐྱོན་བྲལ། །ཁྱད་ཆོས་བཞི་ལྡན་དཀྱིལ་ཆོག་བདུད་རྩིའི་རྒྱུན། །རྗེ་བཙུན་མཆོག་ལ་མོས་པས་བསྐུལ་བའི་ངོར། །རྗེ་བཙུན་མཆོག་གི་དགོངས་པ་ཇི་བཞིན་དུ། །རྗེ་བཙུན་མཆོག་ལ་དང་བའི་དད་ལྡན་པས། །རྗེ་བཙུན་མཆོག་གི་བསྟན་པ་རྒྱས་ཕྱིར་འདྲི། །འདི་ལ་གསུམ་བསྙེན་པ་དང་། དཀྱིལ་འཁོར་གྱི་སྤྱོད་པ་བདུན་དང་། བརྟུལ་ཞུགས་ཀྱི་རིམ་པ་བཅུ་བཞི་སྟེ། གསུམ་དུ་འདུས་པ་ལས། བསྙེན་པ་དང་། དཀྱིལ་འཁོར་གྱི་སྤྱོད་པ་དང་པོ་སའི་ཆོ་ག་གཉིས་རྗེ་བཙུན་གྱིས་མཛད་པའི་དཀྱིལ་ཆོག་ཏུ་བལྟ་བར་བྱ་ཞིང་། སྤྱོད་པ་གཉིས་པ་སྟ་གོན་ལ་སྦྱོར་བ། དངོས་གཞི། རྗེས་གསུམ་ལས། དང་པོ་སྦྱོར་བ་ནི་གང་དུ་དཀྱིལ་འཁོར་བྱ་བའི་སར་ཐིག་ཆེན་བརྒྱད་དམ། དཀྱིལ་འཁོར་གྱི་སྐྱ་ཐིག་ཡོངས་སུ་རྫོགས་པར་བཏབ་པའི་དབུས་སུ་དྲིའི་ཐིག་ལེ་གྲུ་བཞི་དང་། ལྷ་གནས་རྣམས་དང་། བུམ་ཐོད་བཞི་དུར་ཁྲོད་བརྒྱད་རྣམས་ཀྱི་གནས་སུ་དྲིའི་ཐིག་ལེ་ཟླུམ་པོའི་སྟེང་དུ། འབྲས་ལ་སོགས་པའི་ཚོམ་བུ་རེ་རེ་དགོད། དེའི་དབུས་སུ་མན་ཇི་ལ་སོགས་པའི་སྟེང་དུ་ས་ལྷའི་མཎྜལ་ཚོམ་བུ་གཅིག་བཀོད་པ་ལེགས་པར་བཤམས་ཤིང་། རས་བྲིས་ལྟར་ན་ལྷ་གནས་སུ་ཚོམ་བུ་སུམ་ཅུ་སོ་བདུན། བུམ་ཐོད་བཞི་དུར་ཁྲོད་བརྒྱད་དང་བཅས་པའི་ཚོམ་བུའང་མཎྜལ་ལ་བཀོད་དེ། མན་ཇི་ལ་སོགས་པའི་སྟེང་དུ་བཞག །ས་ལྷའི་མཎྜལ་འོག་ཏུ་བཤམས་ན་མཛེས་ཤིང་། དེའི་ཕྱི་རོལ་འཇིག་རྟེན་པའི་ཤར་ལྷོར་མཚམས་འཛིན་གྱི་མེ་ཏོག་དང་། དེ་ནས་གཡོན་བསྐོར་གྱིས་ཆུ་གཉིས་སྔོན་དུ་འགྲོ་བའི་ཉེར་སྤྱོད་གྲུ་བཞིར་བཤམ། དེའི་ནང་དུ་སྒོས་མཆོད། སྤོས། མར་མེ། ཞལ་ཟས་ལྷ་གྲངས་དང་མཉམ་པའམ། མ་འབྱོར་ན་གཙོ་བོ་ཡབ་ཡུམ་དང་། འཁོར་ལོའི་གྲངས་མཉམ་སྟེ་ཚན་པ་བདུན་གཡོན་སྐོར་དུ་བཤམ། ས་ལྷའི་མཎྜལ་གྱི་ཉེ་ལོགས་སུ་སྤོས། མར་མེ་ཞལ་ཟས་ཏེ་སྒོས་མཆོད་དང་། གཏོར་མ་གཅིག་རྣམས་བཤམ། འཇིག་རྟེན་པའི་ཤར་ལྷོ་ནས་ལྷོ་ནུབ་ཀྱི་བར་དུ་འཇིག་རྟེན་ལས་འདས་པ་དང་། འཇིག་རྟེན་པའི་གཏོར་མ་གཉིས་སམ་ལྔ་ལ་སོགས་པ་གང་དགོས་བཤམ། ལོགས་ཤིག་ཏུ་སྔོན་འགྲོ་གཏོར་མ་དང་། གཞན་ཡང་སློབ་དཔོན་དང་རྣལ་འབྱོར་པ་རྣམས་ཀྱི་མདུན་དུ་རྡོར་དྲིལ། ནང་མཆོད་ཌ་མ་རུ་གོས་ཟུང་ལ་སོགས་པ་དང་། བུམ་པ་གཉིས་ལེགས་པར་བཀྲུས་ལ། རྣམ་རྒྱལ་ལ་རས་ལ་སོགས་པ་ལ་རིགས་ལྔའི་མཚན་མ་བྲིས་ལ་གདགས། ལས་བུམ་ལ་སྣ་ཚོགས་རྡོ་རྗེ་བྲིས་པ་གདགས། རས་བཟང་གི་མགུལ་ཆིངས་པྲོག་ལྔ་པའམ་བདུན་པ་བཅིངས། གུ་གུལ་གྱིས་བདུག་ཅིང་། སུམ་བྷ་ནི་བཟླས། ཡུངས་ཀར་གྱིས་བརྡེག །ནང་དུ་སྨན་ལྔ། འབྲུ་ལྔ། རིན་པོ་ཆེ་ལྔ། བདུད་རྩི་ལྔ་རྣམས་བླུག །དྲི་ཞིམ་པོའི་ཆུས་དགང་། ཀུ་ཤ་ལ་སོགས་པས་ཁ་བརྒྱན་ལ། རྣམ་རྒྱལ་བུམ་པ་སློབ་དཔོན་གྱི་གཡོན་དང་། ལས་བུམ་གཡས་སུ་བཞག །རྣམ་རྒྱལ་གྱི་སྟེང་དུ་དུང་ཆོས་དྲི་བཟང་གི་ཆུས་བཀང་བ་དང་། གཟུངས་ཐག་བཏགས་པའི་རྡོ་རྗེ་བཞག །སློབ་མ་སྟ་གོན་བྱ་དགོས་ན་བདུད་རྩི་དང་སློབ་དཔོན་གྱི་སྲིན་ལག་གཡོན་པའི་ཁྲག་བསྲེས་པ། ཉེར་སྤྱོད། བསྲུང་སྐུད། ཁྱོར་ཆུ། སོ་ཤིང་། ཀུ་ཤ་རྣམས་དང་། གཞན་ཡང་སྟ་གོན་ལ་དགོས་པའི་ཕུར་བུ་ལྔ། ཀུ་ཤའི་ཆུན་པོ་བརྒྱད་རྣམས་མཐོང་བ་བརྒྱུད་པའི་ཕྱག་ལེན་བཞིན་བཤམ་མོ། །གཉིས་པ་དངོས་གཞི་ནི། བདག་བསྐྱེད་བཟླས་པ་དཀྱིལ་འཁོར་བསྡུ་བ་དང་། ས་ལྷ་དང་། ལྷ་སྟ་གོན་དང་། སློབ་མ་སྟ་གོན་དང་། བུམ་པ་སྟ་གོན་དང་ལྔ་རིམ་པ་བཞིན་བྱ་དགོས་པ་ལས། རྣལ་འབྱོར་པ་རྣམས་གྲལ་ལ་འཁོད་དེ། མཆོད་གཡོག་པས་སྔོན་འགྲོ་གཏོར་མ་སྦྱངས་ལ། དཀྱིལ་འཁོར་ཆེན་པོའི་སྔོན་དུ་འགྲོ་བའི་གཏོར་མ་བསང་སྦྱངས་བྱིན་གྱིས་བརླབས་ནས་འབུལ་བ་ཞུ་ཞེས་ཞུ་བ་ཕུལ་ཏེ། སློབ་དཔོན་གྱི་རྡོ་རྗེའི་རྩེས་ནང་མཆོད་གཏོར་ལ། ཨོཾ་སུམྦྷ་ནི་སུམྦྷ་ཧུྃ་ཧཱུྃ་ཕཊ། ཨོཾ་གྲིཧྣ་གྲིཧྣ་ཧུྃ་ཧཱུྃ་ཕཊ། ཨོཾ་གྲིཧྣཱ་པ་ཡ་གྲིཧྣཱ་པ་ཡ་ཧུྃ་ཧཱུྃ་ཕཊ། ཨོཾ་ཨཱ་ན་ཡ་ཧོ་བྷ་ག་ཝཱན་བཛྲ་རཱ་ཛ་ཧུྃ་ཧཱུྃ་ཕཊ། ཅེས་པས་བསང་། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅་ཧཾ། ཞེས་པས་སྦྱངས། ལག་པ་གཡོན་གཡས་གཉིས་ཀ་བྱ་ཁྱུང་གི་ཕྱག་རྒྱ་རྣམས་བསྟན་ལ། ཨོཾ་ཨཱཿཧཱུྃ་ཧོཿ ཞེས་དང་། ཧ་ཧོ་ཧྲཱིཿ ལན་གསུམ་བརྗོད། འབར་བའི་ཕྱག་རྒྱ་དང་། ཕཻཾ། ཨོཾ་བཛྲ་ཨཱ་རལླི་ཧོཿ ཛཿཧཱུྃ་བྃ་ཧོཿ བཛྲ་ཌཱ་ཀི་ནྱཿས་མ་ཡ་སྟྭཾ་དྲྀ་ཤྱ་ཧོཿ ཞེས་པས་སྤྱན་དྲངས། རྡོ་རྗེ་ཐལ་མོ་ཁ་ཕྱེ་ལ། ཨོཾ་ཁ་ཁ། ཁཱ་ཧི་ཁཱ་ཧི། སརྦ་ཡཀྵ། རཱཀྵ་ས། བྷཱུ་ཏ། པྲེ་ཏ། པི་ཤཱ་ཙི། ཨུནྨཱ་ད། ཨ་པསྨཱ་ར། ཌཱ་ཀ་ཌཱ་ཀི་ནྱ་ད་ཡཿ ཨི་མཾ་བ་ལིཾ་གྲྀཧྞནྟུ། ས་མ་ཡ་རཀྵནྟུ། མ་མ་སརྦ་སིདྡྷིམྤྲ་ཡཙྪནྟུ། ཡ་ཐཻ་བཾ། ཡ་ཐཻཥྟཾ། བྷུཉྫ་ཐ། ཛི་གྷ་ཐ། པི་པ་ཐ། མཱ་ཏི་ཀྲ་མ་ཐ། མ་མ་སརྦ་ཀཱརྟ་ཡ། སཏྶུ་ཁཾ་བི་ཤུདྡྷ་ས་ཧཱ་ཡི་ཀ་བྷ་ཝནྟུ་ཧཱུྃ་ཧཱུྃ་ཕཊ་ཕཊ་སྭཱ་ཧཱ། ལན་གསུམ་གྱིས་ཕུལ། ཨོཾ་ཨརྒྷཾ་སྭཱ་ཧཱ། པཱ་དྱཾ་སྭཱ་ཧཱ། ཨོཾ་བཛྲ་པུཥྤེ་སོགས་ནས། ཤབྡའི་བར་གྱིས་མཆོད། ཨོཾ་ཨཱཿཧཱུྃ་གིས་ནང་བདུད་རྩིས་ཀྱང་མཆོད་ལ། རྡོ་རྗེ་དྲིལ་བུ་འཛིན་པས། ལྷ་ཡི་ཚོགས་རྣམས་མ་ལུས་དང་། །ཀླུ་ཡི་ཚོགས་རྣམས་མ་ལུས་དང་། །གནོད་སྦྱིན་ཚོགས་རྣམས་མ་ལུས་དང་། །སྲིན་པོའི་ཚོགས་རྣམས་མ་ལུས་དང་། །འབྱུང་པོའི་ཚོགས་རྣམས་མ་ལུས་དང་། །ཡི་དྭགས་ཚོགས་རྣམས་མ་ལུས་དང་། །ཤ་ཟའི་ཚོགས་རྣམས་མ་ལུས་དང་། །སྨྱོ་བྱེད་ཚོགས་རྣམས་མ་ལུས་དང་། །བརྗེད་བྱེད་ཚོགས་རྣམས་མ་ལུས་དང་། །མཁའ་འགྲོའི་ཚོགས་རྣམས་མ་ལུས་དང་། །མ་མོའི་ཚོགས་རྣམས་མ་ལུས་དང་། །མ་ལུས་པ་ནི་ཐམས་ཅད་དག །འདིར་གཤེགས་བདག་ལ་དགོངས་སུ་གསོལ། །བསྟན་པ་བསྲུང་དང་འགྲོ་བའི་དོན་མཛད་པ། །ཐུགས་དམ་བཅས་ཤིང་ཞལ་གྱིས་འཆེས་པ་རྣམས། །དཔལ་ཆེན་བཀའ་སྡོད་ཡིད་ལྟར་མགྱོགས་པ་ཡི། །འཇིགས་པའི་གཟུགས་ཅན་དྲག་གཏུམ་མི་བཟད་པ། །གདུག་པ་འདུལ་མཛད་ནག་པོའི་ཕྱོགས་རྣམས་འཇོམས། །རྣལ་འབྱོར་ལས་ལ་འབྲས་བུ་སྟེར་མཛད་ཅིང་། །མཐུ་སྟོབས་བྱིན་རླབས་བསམ་གྱིས་མི་ཁྱབ་པའི། །གནོད་སྦྱིན་ཚོགས་སོགས་བརྒྱད་ལ་ཕྱག་འཚལ་བསྟོད། །སྡེ་བརྒྱད་བཙུན་མོ་སྲས་དང་གཡོག་བཅས་པས། །དངོས་གྲུབ་ཀུན་གྱི་བཀའ་དྲིན་བདག་ལ་སྩོལ། །རྣལ་འབྱོར་བདག་ཅག་འཁོར་བཅས་ལ། །ནད་མེད་ཚེ་རིང་དབང་ཕྱུག་དང་། །དཔལ་དང་གྲགས་དང་སྐལ་བ་བཟང་། །ལོངས་སྤྱོད་རྒྱ་ཆེན་ཀུན་ཐོབ་ཅིང་། །ཞི་དང་རྒྱས་ལ་སོགས་པ་ཡི། །ལས་ཀྱི་དངོས་གྲུབ་བདག་ལ་སྩོལ། །སྲུང་མས་རྟག་ཏུ་གྲོགས་མཛོད་ཅིག །དུས་མིན་འཆི་དང་ནད་རྣམས་དང་། །གདོན་དང་བགེགས་རྣམས་ཞི་བ་དང་། །རྨི་ལམ་ངན་དང་མཚན་མ་ངན། །བྱ་བྱེད་ངན་པ་མེད་པར་མཛོད། །འཇིག་རྟེན་བདེ་ཞིང་ལོ་ལེགས་དང་། །འབྲུ་རྣམས་འཕེལ་ཞིང་ཆོས་འཕེལ་དང་། །དགེ་ལེགས་ཐམས་ཅད་འགྲུབ་པ་དང་། །ཡིད་ལ་འདོད་པ་ཀུན་འགྲུབ་ཤོག །དཔལ་ལྡན་བླ་མ་དམ་པ་རྣམས་ཀྱི་ཐུགས་དགོངས་རྫོགས་པ་དང་། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཕྱག་རྒྱ་ཆེན་པོ་མཆོག་གི་དངོས་གྲུབ་བཅོམ་ལྡན་འདས་དཔལ་འཁོར་ལོ་བདེ་མཆོག་གི་གོ་འཕང་ཐོབ་པར་བྱ་བའི་ཕྱིར་དུ། སའི་ཕྱོགས་འདིར་དཀྱིལ་འཁོར་ཆེན་པོ་བཞེངས་ཏེ་བསྒྲུབ་ཅིང་མཆོད་པ་དང་། བདག་ཉིད་འཇུག་ཅིང་དབང་བླང་བར་འཚལ་ན། ཞེས་པའམ་སློབ་མ་གཞུག་ཅིང་སོགས་སྐབས་དང་སྦྱར། སྲུང་མའི་དབང་པོ་ཁྱེད་རྣམས་ཀྱིས་མཆོད་སྦྱིན་གྱི་གཏོར་མ་རྒྱ་ཆེན་པོ་འདི་བཞེས་ལ། སྒྲུབ་ཁང་གི་ཕྱི་རོལ་གྱི་ཕྱོགས་མཚམས་སུ་བཞུགས་ནས་དཀྱིལ་འཁོར་གྱི་བྱ་བ་མཐར་མ་ཕྱིན་གྱི་བར་དུ་བར་ཆད་ཐམས་ཅད་བསྲུང་བ་དང་། དེ་ནས་ཀྱང་བྱང་ཆུབ་མ་ཐོབ་ཀྱི་བར་དུ་བསྲུང་བ་དང་སྟོང་གྲོགས་མཛོད། ལག་པ་གཡས་རྡོ་རྗེ་དང་བཅས་པ་ས་ལ་བརྐྱངས་ཏེ། ཨོཾ་ཨཱཿཧཱུྃ་བཛྲ་མུཿགང་དག་ནག་པོའི་ཕྱོགས་ལ་མངོན་པར་དགའ་བའི་འབྱུང་པོ་གདུག་པ་ཅན་རྣམས་སའི་ཕྱོགས་འདིར་མ་གནས་པར་གཞན་དུ་སོང་ཤིག །ཅེས་དང་གཏོར་མ་གཙང་སར་བསྐྱལ། རྡོ་རྗེ་གསོར་ཞིང་དྲིལ་བུ་དྲག་ཏུ་དཀྲོལ་ལ། ཨོཾ་སུམྦྷ་སོགས་བརྗོད། གནས་ཡོ། ཨོཾ་སུམྦྷ་ནི་སོགས་ཀྱིས་བསང་། སྭ་བྷཱ་ཝས་སྦྱངས། སྟོང་པའི་ངང་ལས་གནས་ཁང་བྷྲཱུྃ་ལས་རིན་པོ་ཆེ་སྣ་ཚོགས་ལས་གྲུབ་པའི་ཐར་པ་ཆེན་པོའི་གཞལ་ཡས་ཁང་པ་གྲུ་བཞི་པ་སྒོ་བཞི་པ་རྟ་བབས་བཞིས་མཛེས་པ། རྒྱན་ཐམས་ཅད་ཀྱིས་བརྒྱན་པ། མཚན་ཉིད་ཐམས་ཅད་ཡོངས་སུ་རྫོགས་པའི་ནང་དུ་མཆོད་རྫས་རྣམས་ཨ་བདུན་ལས་ཐོད་པའི་སྣོད་བདུན་གྱི་ནང་དུ། ཧཱུྃ་བདུན་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་མཆོད་ཡོན། ཞབས་བསིལ། མེ་ཏོག །བདུག་སྤོས། མར་མེ། དྲི་མཆོག །ཞལ་ཟས། རོལ་མོ་རྣམས་དངས་ཤིང་ཐོགས་པ་མེད་པ། རྒྱུ་འཇིག་རྟེན་དང་འཇིག་རྟེན་ལས་འདས་པའི་དགེ་བ་ལས་གྲུབ་པ། ངོ་བོ་བཟང་ཞིང་གཙང་བ་ཡུལ་ནམ་མཁའི་མཐའ་ཁྱབ་པ་དུས་འཁོར་བ་ཇི་སྲིད་མ་སྟོངས་ཀྱི་བར་དུ་རྒྱུན་མི་འཆད་པར་གྱུར། ཕྱག་རྒྱ་དང་བཅས་པས། ཨོཾ་བཛྲ་ཨརྒྷཾ་ཨཱཿཧཱུྃ། ཨོཾ་བཛྲ་པཱདྱཾ་ཨཱཿཧཱུྃ། ཨོཾ་བཛྲ་པུཥྤེ་ཨཱཿཧཱུྃ། ཨོཾ་བཛྲ་དྷཱུ་པེ་ཨཱཿཧཱུྃ། ཨོཾ་བཛྲ་ཨཱ་ལོ་ཀེ་ཨཱཿཧཱུྃ། ཨོཾ་བཛྲ་གནྡྷེ་ཨཱཿཧཱུྃ། ཨོཾ་བཛྲ་ནཻ་ཝི་དྱེ་ཨཱཿཧཱུྃ། ཨོཾ་བཛྲ་ཤབྡ་ཨཱཿཧཱུྃ། ཞེས་དང་སྣ་ཚོགས་རོལ་མོ་བྱ་ཞིང་། ཨོཾ་བཛྲ་གྷཎྜེ་ར་ཎི་ཏ། པྲ་ར་ཎི་ཏ། སཾ་པྲ་ར་ཎི་ཏ། སརྦ་བུདྡྷ་ཀྵེ་ཏྲ། པྲ་ཙ་ལི་ཏེ། པྲཛྙཱ་པཱ་ར་མི་ཏཱ། ནཱ་ད་སྭ་བྷཱ་ཝེ། བཛྲ་དྷརྨཱ་ཧྲྀ་ད་ཡ། སནྟོ་ཥ་ཎི་ཧཱུྃ་ཧཱུྃ་ཧཱུྃ། ཧོ་ཧོ་ཧོ། ཨ་ཁཾ་སྭཱ་ཧཱ། ཞེས་ལན་གསུམ་བརྗོད་དེ་གནས་དང་མཆོད་པའི་ཡོ་བྱད་རྣམས་སངས་རྒྱས་བྱང་སེམས་ཐམས་ཅད་ཀྱིས་བྱིན་གྱིས་བརླབས་པར་བསམ་མོ། །ཞུ་འབུལ་བྱེད་ན་སྐབས་འདིར་ཕྱག་ལེན་ལྟར་བྱའོ། །བདག་བསྐྱེད་ཀྱི་རིམ་པ་ལ་གསུམ་སྟེ། དང་པོ་སྦྱོར་བ། དཀྱིལ་འཁོར་རྒྱལ་མཆོག །ལས་རྒྱལ་མཆོག་གོ །དང་པོའི་སྔོན་དུ་འགྲོ་བ་ལ་གཉིས་ཏེ། ཐུན་མོང་དང་། ཐུན་མོང་མ་ཡིན་པའོ། །དེའི་དང་པོ་ལའང་གསུམ་ལས། སྐྱབས་འགྲོ་ནི། མདུན་གྱི་ནམ་མཁར་སྐྱབས་ཡུལ་འཁོར་ལོ་བདེ་མཆོག་གི་དཀྱིལ་འཁོར་གྱི་རྣམ་པ་ཅན། དཀོན་མཆོག་གསུམ་གྱི་རང་བཞིན་དུ་གསལ་བཏབ་ལ། ངག་ཏུ། བདག་དང་འགྲོ་བ་ནམ་མཁའ་དང་མཉམ་པའི་སེམས་ཅན་ཐམས་ཅད་དུས་འདི་ནས་བཟུང་སྟེ། ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ། ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཀྱི་ངོ་བོ། ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་གནས། འཕགས་པའི་དགེ་འདུན་ཐམས་ཅད་ཀྱི་མངའ་བདག །རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ལ་སྐྱབས་སུ་མཆིའོ། །རྫོགས་པའི་སངས་རྒྱས་བཅོམ་ལྡན་འདས་རྣམས་ལ་སྐྱབས་སུ་མཆིའོ། །དམ་པའི་ཆོས་རྣམས་ལ་སྐྱབས་སུ་མཆིའོ། །འཕགས་པའི་དགེ་འདུན་རྣམས་ལ་སྐྱབས་སུ་མཆིའོ། །ཞེས་ཅི་ནུས་ཀྱི་མཐར་ཐལ་མོ་སྦྱར་ཏེ། བླ་མ་དང་དཀོན་མཆོག་རིན་པོ་ཆེ་རྣམ་པ་གསུམ་ལ་བདག་ཕྱག་འཚལ་ཞིང་སྐྱབས་སུ་མཆིའོ། །ཁྱེད་རྣམས་ཀྱིས་བདག་གི་རྒྱུད་བྱིན་གྱིས་བརླབ་ཏུ་གསོལ། སྐྱབས་ཡུལ་རྣམས་འོད་དུ་ཞུ་ནས་རང་ལ་ཐིམ་པར་བསམ། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་བདག་གིས་ལམ་ཟབ་མོ་ཉམས་སུ་བླང་བར་བགྱིའོ། །ཞེས་ལན་གསུམ། རང་གི་སྤྱི